Der skal igen være sygehus i Skagen og i Nykøbing Mors, lyder det i regeringens nye udspil.

Regeringen præsenterede i dag udspillet "Tættere På II", der blandt andet vil indeholde oprettelsen af op til 20 nærhospitaler, herunder et nærsygehus i det tidligere Skagen Sygehus og et nærsygehus i Nykøbing Mors - sygehuset i Nykøbing lukkede i 2015. Forslaget til placeringen af nærhospitalerne er lavet ud fra en overordnet vurdering af befolkningsgrundlag, afstand til akutsygehus og sygdomsbilledet i områderne. Regeringen har sat fire milliarder kroner af til projektet. Regeringen understreger, at de enkelte placeringer skal aftales i dialog med regioner og kommuner. Det er dem, der skal søge midlerne til de konkrete nærsygehuse. Foreløbig har regeringen foreslået placering af 13 af de op mod 20 nye nærhospitaler. Nærhospitalerne skal flytte sygehusfunktioner, som kan leveres uden for akutsygehusene tættere på borgerne. Det kan være via opfølgningsforløb for mennesker med kronisk sygdom eller ukompliceret diagnostik såsom røngtgenbilleder og blodprøver. Regeringen vil dog overlade det til Sundhedsstyrelsen at beskrive de konkrete opgaver, der fremover skal og kan løses på et nærhospital, og hvilke patientgrupper de retter sig mod. - Det danske sundhedsvæsen er de sidste 20 år blevet specialiseret omkring vores store sygehuse. Nu er der brug for at styrke det nære sundhedsvæsen, så langt flere kan få gavn af sundhedstilbud i deres hverdag, og så alle danskerne kan få en fast læge og regne med hurtig hjælp, når de får brug for den, siger sundhedsminister Magnus Heunicke (S). Se historien om nærsygehusene, fortalt som tv-indslag: